Framkvæmdarstjóri Orkuseturs segir að mikil gæði felist í hröðum orkuskiptum á átaka- og óvissutímum. Tæplega fjögur hundruð rafbílar voru skráðir hér á landi í síðasta mánuði. Það er með því allra mesta sem verið hefur í einum mánuði.
Stjórnvöld hafa sett sér markmið um að Ísland verði með 40 prósenta hlutdeild endurnýjanlegra orkugjafa árið 2030 og alfarið óháðir jarðefnaeldsneyti árið 2050. Hröð þróun er í orkuskiptum því að í síðasta mánuði voru skráðir 378 rafbílar en 186 bensín- og dísilbílar. Sigurður Ingi Friðleifsson, framkvæmdarstjóri Orkuseturs, fagnar þróuninni.
Á þessu ári er nýskráningarhlutfall bíla með innstungu, sem er þá bæði hreinir rafbílar og tengiltvinnbílar sjötíu prósent. Þetta er náttúrlega fáheyrt í sögulegu ljósi og jákvætt.
Og þróunin er mikil í sögulegu samhengi.
Í hverri einustu viku núna á þessu ári er framleitt meira af rafbílum en allt árið 2012.
Sigurður segir að átökin í Evrópu sýni mikilvægi þess að draga úr notkun jarðefnaeldsneytis.
Það er bara þannig með jarðefnaeldsneyti að því er ekki jafnt skipt og við höfum bara fundið það á síðustu dögum og margoft áður að þetta veldur titringi á alþjóðavísu. Þannig að það eru rosaleg gæði í því að hafa farið í þessi orkuskipti til að vera ekki háð olíu og ég vona bara að við séum að fara hratt í þessi seinni orkuskipti til þess að við séum tiltölulega óháð eða eins óháð og mögulegt er í svona krísum.

Fimmtán Íslendingar af þeim átján sem voru í Úkraínu þegar átökin hófust, hafa flúið land. Úkraínumaður sem hefur búið hér í rúma tvo áratugi segir að það hafi reynt mjög á að fylgjast með raunum ættingja sinna og fjölskyldu síðustu daga. 